**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS NEFORMALIOJO VAIKŲ ŠVIETIMO IR JO TEIKĖJŲ VEIKLOS KOKYBĖS IŠORINIO VERTINIMO TVARKOS APRAŠO PATVIRTINIMO**

2020 m. spalio 27 d. Nr. 34-552

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos švietimo įstatymo 37 straipsnio 6 dalimi ir atsižvelgdama į Neformaliojo vaikų švietimo ir jo teikėjų veiklos kokybės užtikrinimo metodiką, patvirtintą Lietuvos Respublikos švietimo, mokslo ir sporto ministro 2019 m. kovo 28 d. įsakymu Nr. V-342 „Dėl neformaliojo vaikų švietimo ir jo teikėjų veiklos kokybės užtikrinimo metodikos patvirtinimo“, Lazdijų rajono savivaldybės taryba n u s p r e n d ž i a:

1. Patvirtinti Lazdijų rajono savivaldybės neformaliojo vaikų švietimo ir jo teikėjų veiklos kokybės išorinio vertinimo tvarkos aprašą (pridedama).

2. Pripažinti netekusiu galios Lazdijų rajono savivaldybės tarybos 2013 m. birželio 28 d. sprendimą [Nr. 5TS-804](http://dvs.lazdijai.lt:8008/document/28383) „Dėl Lazdijų rajono savivaldybės neformaliojo švietimo mokyklų išorinio vertinimo tvarkos aprašo patvirtinimo“.

Savivaldybės merė Ausma Miškinienė

Auksė Stirbienė, tel. 8 612 97 403

PATVIRTINTA

Lazdijų rajono savivaldybės tarybos

2020 m. spalio d.

sprendimu Nr. 5TS-

**LAZDIJŲ RAJONO SAVIVALDYBĖS NEFORMALIOJO VAIKŲ ŠVIETIMO IR JO TEIKĖJŲ VEIKLOS KOKYBĖS IŠORINIO VERTINIMO TVARKOS APRAŠAS**

**I SKYRIUS**

**Bendrosios nuostatos**

 1. Lazdijų rajono savivaldybės neformaliojo vaikų švietimo ir jo teikėjų veiklos kokybės išorinio vertinimo tvarkos aprašo (toliau – Aprašas) paskirtis – padėti Lazdijų rajono savivaldybės (toliau – Savivaldybė) neformaliojo vaikų švietimo ir formalųjį švietimą papildančio ugdymo mokykloms ir neformaliojo vaikų švietimo teikėjams (įstaigoms, įmonėms, laisviesiems mokytojams, organizacijoms, kuriems neformalusis vaikų švietimas nėra pagrindinė veikla) (toliau – NVŠ teikėjai), savininko teises ir pareigas įgyvendinančioms institucijoms (dalyvių susirinkimams) užtikrinti neformaliojo vaikų švietimo (toliau – NVŠ) programų kokybę.

 2. Aprašas reglamentuoja šių NVŠ kokybės užtikrinimo elementų taikymą – NVŠ teikėjų veiklos įsivertinimą ir išorinį vertinimą.

**II SKYRIUS**

**NVŠ teikėjų veiklos įsivertinimas ir išorinis vertinimas**

 3. NVŠ teikėjų veiklos įsivertinimu ir išoriniu vertinimu siekiama nustatyti vaikų ugdymo kokybę, ugdymo aplinkos tinkamumą, mokytojų ir vadovų kompetencijas.

 4. Įsivertinimas ir išorinis vertinimas vykdomas šiose srityse:

4.1. ugdymo pasiekimai ir pažanga;

4.2. ugdymo organizavimas;

4.3. ugdymo(si) aplinka;

4.4. lyderystė ir vadyba.

5. Aprašo 4 punkte nurodytos sritys vertinamos pagal Neformaliojo vaikų švietimo ir jo teikėjų veiklos kokybės užtikrinimo metodikos, patvirtintos Lietuvos Respublikos švietimo, mokslo ir sporto ministro 2019 m. kovo 28 d. įsakymu Nr. V-342 „Dėl Neformaliojo vaikų švietimo ir jo teikėjų veiklos kokybės užtikrinimo metodikos patvirtinimo“, (toliau – Metodika) 2 priede pateiktą Neformaliojo vaikų švietimo kokybės rodiklių įsivertinimo ir išorinio vertinimo rezultatų pildymo formą.

6. NVŠ teikėjai privalo veiklos įsivertinimą atlikti kasmet iki gegužės 1 d. pagal Metodikos 2 priede pateiktą Neformaliojo vaikų švietimo kokybės rodiklių įsivertinimo ir išorinio vertinimo rezultatų pildymo formą.

7. Išorinis NVŠ teikėjų vertinimas vykdomas po NVŠ teikėjų įsivertinimo, vadovaujantis Metodikos 2 priede pateikta Neformaliojo vaikų švietimo kokybės rodiklių įsivertinimo ir išorinio vertinimo rezultatų pildymo forma, ne rečiau kaip kas penkerius metus.

8. Pirmą kartą NVŠ teikėjų išorinis vertinimas atliekamas pagal visus Metodikos 2 priede pateiktoje Neformaliojo vaikų švietimo kokybės rodiklių įsivertinimo ir išorinio vertinimo rezultatų pildymo formoje nurodytus rodiklius. Vertinant pakartotinai, gali būti atliekamas vienos ar kelių sričių išorinis vertinimas ar vertinama pagal tikslingai pasirinktus rodiklius. Neformaliojo vaikų švietimo ir formalųjį švietimą papildančio ugdymo mokyklų įsivertinimo sritis ir atlikimo metodiką pasirenka mokyklos taryba.

**III SKYRIUS**

**NVŠ TEIKĖJŲ IŠORINIO VERTINIMO ORGANIZAVIMAS IR VYKDYMAS**

 9. NVŠ išorinį vertinimą organizuoja Savivaldybės administracija, kuri:

 9.1. parengia NVŠ teikėjų išorinio vertinimo planą ir jį iki lapkričio 1 d. paskelbia Savivaldybės interneto puslapyje <https://www.lazdijai.lt/>;

 9.2. informuoja ir konsultuoja NVŠ teikėjų išorinio vertinimo procese dalyvaujančius asmenis;

 9.3. sudaro 3–5 narių išorinio vertinimo grupę (toliau – Vertinimo grupė), kurios sudėtį tvirtina Savivaldybės administracijos direktorius. Mažiausiai vienas iš Vertinimo grupės narių (Vertinimo grupės vadovas) turi būti išorės vertintojas, įgijęs NVŠ kokybės vertinimo kompetencijų NVŠ vertintojų mokymuose. Kiti Vertinimo grupės nariai gali būti savivaldybės specialistai, NVŠ konsultantai, švietimo institucijų atstovai ir pan. Vertinant mokyklas, vykdančias formalųjį švietimą papildančio ugdymo programas, Vertinimo grupėje turi būti nors vienas asmuo, turintis vertinamos NVŠ programos krypties išsilavinimą;

 9.4. analizuoja NVŠ teikėjų išorinio vertinimo išvadas, konsultuoja, stebi pažangą;

 9.5. koordinuoja veiklos tobulinimo planų įgyvendinimą, inicijuoja gerosios patirties sklaidą.

 10. Vertinimo grupės vizito trukmė – 1–2 dienos.

11. Savivaldybės administracijos direktorius įsakymu paskiria asmenį, kuris atlieka išorinio vertinimo koordinatoriaus funkciją.

12. Koordinatoriaus funkciją atliekantis asmuo:

 12.1. yra Vertinimo grupės narys;

 12.2. ne vėliau kaip prieš 10 darbo dienų iki išorinio vertinimo pradžios Vertinimo grupės nariams elektroniniu paštu išsiunčia vertinamo NVŠ teikėjo parengtą įsivertinimo medžiagą;

 12.3. derina vertinamojo vizito laiką, darbo sąlygas;

 12.4. padeda organizuoti susitikimus su atrinktomis grupėmis;

 12.5. pateikia per 10 darbo dienų Lietuvos mokinių neformaliojo švietimo centrui įvertintų NVŠ teikėjų sąrašą ir kiekvieno NVŠ teikėjo kokybės vertinimo išvadas, parengtas pagal Metodikos 4 priedą.

 13. Išorinį NVŠ teikėjų vertinimą vykdo Vertinimo grupė, kurios nariai:

 13.1. vadovaujasi Neformaliojo vaikų švietimo veiklos kokybės išorės vertintojų etikos principais, pateiktais Metodikos 3 priede;

 13.2. analizuoja NVŠ teikėjo įsivertinimo medžiagą;

 13.3. dalyvauja išorinio vertinimo vizite NVŠ teikėjo įstaigoje;

 13.4. vertinimo metu dalyvauja pokalbiuose su vaikais, tėvais (globėjais, rūpintojais), mokytojais, vadovais. Ugdymo procesas stebimas tuo atveju, jei Vertinimo grupės išvados nesutampa su institucijos NVŠ veiklos įsivertinimo išvadomis. Sprendimą dėl ugdymo proceso stebėjimo priima Vertinimo grupė;

 13.5. NVŠ teikėjo išorinio vertinimo rezultatus fiksuoja Metodikos 2 priede pateiktoje Neformaliojo vaikų švietimo kokybės rodiklių įsivertinimo ir išorinio vertinimo rezultatų pildymo formoje ir su projektu supažindina NVŠ teikėją;

 13.6. susitaria dėl vertinimo išvadų: ne mažiau kaip 5 stipriųjų ir ne daugiau kaip 3 tobulintinų veiklos aspektų;

 13.7. per 10 darbo dienų po vizito pabaigos pateikia NVŠ teikėjui ir Savivaldybės administracijai išorinio vertinimo rezultatus pagal Metodikos 2 priedą pateiktą Neformaliojo vaikų švietimo kokybės rodiklių įsivertinimo ir išorinio vertinimo rezultatų pildymo formą, neformaliojo švietimo teikėjo kokybės vertinimo išvadą, parengtą pagal Metodikos 4 priedą, ir pateikia siūlymus NVŠ teikėjui NVŠ kokybei gerinti.

 14. NVŠ teikėjas, gavęs išorinio vertinimo rezultatus ir kokybės vertinimo išvadą:

 14.1. įstaigos interneto puslapyje skelbia informaciją apie atliktą išorinį vertinimą, NVŠ teikėjo kokybės vertinimo išvadas (nurodo 5 stipriausius veiklos rodiklius ir (ar) jų aspektus ir 3 veiklos rodiklius ir (ar) jų aspektus, kuriuos planuoja tobulinti);

 14.2. parengia veiklos tobulinimo planą, įgyvendina priemones NVŠ kokybei gerinti.

**IV SKYRIUS**

**BAIGIAMOSIOS NUOSTATOS**

15. Išoriniam vertinimui organizuoti ir vykdyti naudojamos Savivaldybės biudžeto ar kitų teisės aktų nustatyta tvarka numatytos lėšos.

16. NVŠ teikėjų, kurių vykdomos NVŠ programos nėra finansuojamos savivaldybės ar valstybės biudžeto, NVŠ kokybės išorinis vertinimas atliekamas, jei NVŠ teikėjas pageidauja ir pats finansuoja vertinimo procesą, taip pat kai yra skundų dėl NVŠ teikėjo vykdomų programų kokybės.

17. Informacija apie NVŠ teikėjų atliktą veiklos išorinį vertinimą skelbiama Savivaldybės interneto puslapyje <https://www.lazdijai.lt/>.

18. Savivaldybės administracija turi teisę inicijuoti išorinio vertinimo NVŠ teikėjų sąrašo, vertinimo datos pakeitimą ir yra atsakinga už Aprašo įgyvendinimą ir kontrolę

\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO**

„**DĖL LAZDIJŲ RAJONO SAVIVALDYBĖS NEFORMALIOJO VAIKŲ ŠVIETIMO IR JO TEIKĖJŲ VEIKLOS KOKYBĖS IŠORINIO VERTINIMO TVARKOS APRAŠO PATVIRTINIMO“ PROJEKTO**

**AIŠKINAMASIS RAŠTAS**

2020 m. spalio 22 d.

Lazdijų rajono savivaldybės tarybos sprendimo „Dėl Lazdijų rajono savivaldybės neformaliojo vaikų švietimo ir jo teikėjų veiklos kokybės išorinio vertinimo tvarkos aprašo patvirtinimo“ projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos švietimo įstatymo 37 straipsnio 6 dalimi ir atsižvelgiant į Neformaliojo vaikų švietimo ir jo teikėjų veiklos kokybės užtikrinimo metodiką, patvirtintą Lietuvos Respublikos švietimo, mokslo ir sporto ministro 2019 m. kovo 28 d. įsakymo Nr. V-342 „Dėl neformaliojo vaikų švietimo ir jo teikėjų veiklos kokybės užtikrinimo metodikos patvirtinimo“.

**Šio sprendimo projekto tikslas** yra nustatyti neformaliojo švietimo ir jo teikėjų veiklos kokybės išorinio vertinimo tvarką. Tvarkos aprašo paskirtis – padėti neformaliojo vaikų švietimo (toliau – NVŠ) ir formalųjį švietimą papildančio ugdymo mokykloms ir neformaliojo vaikų švietimo teikėjams bei savininko teises ir pareigas įgyvendinančioms institucijoms užtikrinti neformaliojo vaikų švietimo programų kokybę, didinant jų įvairovę, ugdymo aplinkos tinkamumą ir dalyvaujančių vaikų skaičių. Sprendimo projektas parengtas atsižvelgiant į Lietuvos Respublikos švietimo, mokslo ir sporto ministro 2019 m. kovo 28 d. įsakymą Nr. V-342 „Dėl neformaliojo švietimo ir jo teikėjų veiklos kokybės užtikrinimo metodikos patvirtinimo“ kuriame rekomenduojama NVŠ teikėjų savininko teises ir pareigas įgyvendinančioms institucijoms rengti ir taikyti įsivertinimo, išorinio vertinimo tvarkas.

**Kokių pozityvių rezultatų laukiama** – išorės vertinimas skatina NVŠ teikėjus tobulėti siekiant geresnės ugdymo (-si) kokybės ir geresnių mokinių pasiekimų, nustato mokyklos stipriuosius ir tobulintinus veiklos aspektus, turinčius įtakos mokinių pasiekimams, padeda mokyklų vadovams ir mokytojams dėl mokyklos veiklos tobulinimo ir kt.

**Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

**Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą** – pripažinti netekusiu galios Lazdijų rajono savivaldybės tarybos 2013 m. birželio 28 d. sprendimą [Nr. 5TS-804](http://dvs.lazdijai.lt:8008/document/28383) „Dėl Lazdijų rajono savivaldybės neformaliojo švietimo mokyklų išorinio vertinimo tvarkos aprašo patvirtinimo“.

**Rengiant projektą gauti specialistų vertinimai ir išvados** – dėl sprendimo projekto pastabų ir pasiūlymų negauta.

**Sprendimo projektą parengė** Lazdijų rajono savivaldybės administracijos Švietimo, kultūros ir sporto skyriaus vyr. specialistė Auksė Stirbienė.

Vyr. specialistė Auksė Stirbienė